คลังออกพรบ.กองทุนแสนล.
คลังออก พ.ร.บ.ตั้งไทยแลนด์ฟิวเจอร์ฟันด์ หวังให้นักลงทุนเชื่อมั่น
4 ม.ค. 2559

คลังออก พ.ร.บ.ตั้งไทยแลนด์ฟิวเจอร์ฟันด์ หวังให้นักลงทุนเชื่อมั่น
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ เปิดเผยว่า หลังจากที่คณะรัฐมนตรี (ครม.) อนุมัติจัดตั้งกองทุนโครงสร้างพื้นฐานเพื่ออนาคตประเทศไทย (ไทยแลนด์ ฟิวเจอร์ฟันด์) วงเงินเริ่มต้น 1 แสนล้านบาท ได้มีการประชุมคณะกรรมการจัดตั้งกองทุนที่มีนาย สมชัย สัจจพงษ์ ปลัดกระทรวงการคลัง เป็นประธาน ซึ่งได้เห็นชอบให้ตั้งอนุกรรมการจัดทำร่าง พ.ร.บ. เพื่อจัดตั้งไทยแลนด์ฟิวเจอร์ฟันด์ เพื่อให้การระดมทุนครั้งนี้มีกฎหมายรองรับที่ชัดเจน เพื่อให้นักลงทุนเกิดความมั่นใจ เนื่องจากการระดมทุนครั้งนี้จะมีการประกันผลตอบแทนให้กับนักลงทุน
ทั้งนี้ เบื้องต้นก่อนหน้านี้การจัดตั้งกองทุนมีแผนจะอยู่ภายใต้ประกาศและหลักเกณฑ์ของ สำนักงานคณะกรรมการกำกับหลักทรัพยและตลาดหลักทรัพย์ (ก.ล.ต.) โดยนำหน่วยลงทุนเข้าจดทะเบียนในตลาดหลักทรัพย์ แห่งประเทศไทย แต่การออก พ.ร.บ.เพื่อรองรับการจัดตั้งกองทุนอีกชั้นหนึ่ง จะทำให้การระดมทุนมีระดับเท่ากับการกู้เงินที่ทำภายใต้ พ.ร.บ.การบริหารหนี้สาธารณะ และการใช้เงินงบประมาณที่ทำภายใต้ พ.ร.บ.การจัดทำงบประมาณ
นอกจากนี้ การออก พ.ร.บ.ตั้งกองทุนไทยแลนด์ฟิวเจอร์ฟันด์ จะมีการดำเนินการเหมือนกับการเสนอร่าง พ.ร.บ.กองทุนเพิ่มขีดความสามารถในการแข่งขันอุตสาหกรรมเป้าหมาย วงเงิน 1 หมื่นล้านบาท ซึ่งทำให้การดำเนินงานมีประสิทธิภาพชัดเจน ทำให้นักลงทุนมีความมั่นใจในกองทุนที่ออกมาว่าดำเนินการจริงตามวัตถุประสงค์ที่ตั้งขึ้น
นายเอกนิติ กล่าวว่า การจัดตั้งกองทุนไทยแลนด์ฟิวเจอร์ฟันด์ได้มีการดำเนินการ 3 ส่วน ไปพร้อมๆ กันเพื่อให้เกิดความรวดเร็ว ส่วนแรกคือการร่าง พ.ร.บ.ที่คาดว่าจะดำเนินการได้เสร็จภายใน 2-3 เดือนนี้ ในส่วนที่สองอยู่ระหว่างการจัดจ้างที่ปรึกษาทางการเงินเข้ามาช่วยเตรียมความพร้อมในการตั้งกองทุน และส่วนที่สาม คือ การให้กระทรวงคมนาคมไปพิจารณาโครงการลงทุนโครงสร้างพื้นฐานขนาดใหญ่ที่จะมาใส่ไว้ในกองทุน เพื่อนำเงินจากกองทุนไปดำเนินการก่อสร้าง รวมถึงเป็นโครงการที่จะทำให้เกิดรายได้ในอนาคตมาจ่ายผลตอบแทนให้กับนักลงทุน
อย่างไรก็ตาม ขณะนี้คณะกรรมการจัดตั้งกองทุนยังไม่สามารถเปิดเผยได้ว่า กองทุนไทยแลนด์ฟิวเจอร์ฟันด์จะประกันผลตอบแทนขั้นต่ำให้กับนักลงทุนเท่าไร ต้องรอให้ที่ปรึกษาการเงินมาวางโครงสร้างของกองทุนในภาพรวมถึงจะกำหนดการประกันผลตอบแทนขั้นต่ำ
นอกจากนี้ โครงการลงทุนที่จะเข้ามาอยู่ในกองทุน ยังอยู่ระหว่างการพิจารณาของกระทรวงคมนาคม ซึ่งมีความเป็นไปได้ที่จะมีทั้งโครงการเพื่อเชิงพาณิชย์ที่มีรายได้เข้ามาในอนาคต และยังมีโครงการเพื่อสังคมที่จะไม่มีผลตอบแทนเข้ามาในอนาคตอีกด้วย
อย่างไรก็ตาม กระทรวงการคลังคาดว่าภายในครึ่งปีแรกการดำเนินการต่างๆ จะเสร็จ โดยเฉพาะการพิจารณาร่าง พ.ร.บ.จัดตั้งกองทุนภายในกลางปีนี้ และกองทุนจะเริ่มระดมทุนให้กับนักลงทุนได้ โดยในระยะเริ่มต้นกองทุนสามารถนำเงินที่ระดมมาได้และอยู่ระหว่างการรอไปลงทุนในโครงการต่างๆ ไปลงทุนหาผลตอบแทนต่างๆ ได้ก่อน เพื่อหารายได้มาจ่ายผลตอบแทนให้กับผู้ถือหน่วย
นอกจากนี้ หากในช่วงต้นกองทุนมีรายได้จ่ายผลตอบแทนให้กับนักลงทุนไม่พอตามที่ประกันไว้ สามารถขอเงินจากงบประมาณมาจ่ายให้กับนักลงทุน เพื่อให้นักลงทุนเชื่อมั่นในการเข้ามาลงทุนในกองทุนที่ตั้งขึ้น
นายเอกนิติ กล่าวว่า กองทุนไทยแลนด์ฟิวเจอร์ฟันด์เป็นส่วนหนึ่งของเครื่องมือการเงิน เพื่อส่งเสริมให้มีการลงทุนโครงสร้างพื้นฐานขนาดใหญ่ได้เร็วขึ้น เพราะมีโครงการลงทุนจำนวนมากแต่เงินงบประมาณมีจำกัด รวมถึงการ กู้เงินมาลงทุนจำนวนมากๆ ก็ทำให้หนี้สาธารณะของประเทศจะอยู่ในระดับสูง การตั้งกองทุนเป็นการลดภาระเงินงบประมาณและเงินกู้
นอกจากนี้ สคร.ยังอยู่ระหว่างการเร่งพิจารณาการร่วมทุนภาครัฐและเอกชน หรือพีพีพี ซึ่งเป็นอีกเครื่องมือที่จะช่วยลดภาระงบประมาณและเงินกู้ โดยกระทรวงคมนาคมได้ส่งโครงการลงทุนของรถไฟฟ้าสายสีเหลืองและสายสีชมพูมาให้ สคร.พิจารณาแล้ว เหลือสายสีน้ำเงินที่ยังไม่ส่งมา ซึ่งทาง สคร.ได้ตามเรื่องกับกระทรวงคมนาคมตามโครงการพีพีพี ฟาสต์แทร็ก ที่จะเร่งการพิจารณาจาก 2 ปี ให้เหลือเพียง 9 เดือน คาดว่าภายในกลางปีนี้จะทยอยเสนอโครงการพีพีพีให้ ครม.เห็นชอบได้